Màlàyau wakù pe kulu Law ittunài wàꞌmùssakkappù,
Jesus ittuiꞌche yekamappoppù ya.
“Enupanài,
yàꞌlà kupù uya tàwàlàlà wemaꞌnàtok yepotoppe uya?”
tukaik.
Jesus uya yeikuppù,
“Yàꞌlà tawon ken Law yau iweꞌmenukasak?
Yàꞌlà tesak ya yennài àmàlà?”
tukaik.
Kàyik uya yeikuppù,
“‘Itepulu Akaatùyi iꞌnùnmakà tamùꞌnawàlà eyewan ke tamùꞌnawàlà ayakkwalù ke,
tamùꞌnawàlà emeluntàlù ke,
tamùꞌnawàlà eusenumenkatok ke.’
Molopai,
‘Àtonpa iꞌnùnmakà eyiwalà mechiꞌnùnmayaiꞌnùk kasa,’”
tukaik.
“Ikasa yeittok auya man.
Sàlà mùkupùik molopai ewemapù màlà,”
tukaik Jesus uya yeikuppù màlà.
Tùse ikasa tùwechi enenpoikapai iwechippù,
màlàyau Jesus yekamappoppù ya,
“Ànùk ken uchi mùkkàlà utonpa?”
tukaik.
Jesus uya yeikuppù,
“Kappon utàppù màlà Jerusalem poi Jericho pona,
màlàyau iteꞌma tau amak ton uya yaꞌchippù.
Tok uya ipon kalapàtùppù molopai ippoppàtùppù,
molopai tok utàppù.
Iwelikù winàkàik tok uya inàmàppù.
Màlà yattai nàlà paatele utàppù màlà,
màlà lùppù asantawà,
kàyik yensak tùuya yau iitàppù iwoi.
Màlà yattai làma Levi uyàpùppù màlà motak,
kàyik yeneppù ya,
iitàppù làma iwoi.
Tùse,
kappon Samaria pon,
màlà yawàlà nàlà tùutàsen uyàpùppù ipyak.
Yensak tùuya yau iichentuppappù màlà.
Iitàppù ipyak,
iteꞌnetù pona wain ikkwamùppù ya molopai ikalapaimappù ya,
molopai iwontàppù ya.
Màlàyau nen uchi tùkùn tonki pona inonkappù ya.
Yalàppù ya teꞌmaiꞌno tapùi tak.
Molo imainanpappù ya.
Iwemassak pe,
asaꞌlon chilùpa pun mokkappù ya,
itùlùppù ya tapùi mainanpanài yemyak.
‘Pùsàlà imainanpakà molopai wennapposak yau itùlùppù uya yentai yapulàsak auya ipàk yau yeꞌma uya màlà,’
teppù ya tapùi mainanpanài pàk,”
tukaik.
Jesus uya,
“Iꞌnai ken pùsamlo kùlottau,
kàyik,
amak yamùk naꞌchippù tonpa pe mùttuyan?”
teppù.
Kàyik uya yeikuppù,
“Mùkkàlà iichentuppasak lùppù ipàk,”
tukaik.
Jesus uya yeikuppù,
“Itàkàichi molopai màlà kasa mùkupùik,”
tukaik.